
eparhiale. 


— Ce au făcut ele? — 


Întrunirile din acest an ale sinoadelor au 
fost pline de vieață. În toate trei s'au dis- 
cutat o mulțime de chestiuni vitale pentru 
biserică și neam. 

Comisiunile bisericești ale sinoadelor 
au accentuat mai multe primejdii cărora e 
expusă biserica strămoşească. La Sibiiu s'a 
cerut mai multă apostolie dela preoți; la 
Arad s'a constatat că în părțile bihorene mo- 
ralitatea e în scădere, atât sus cât și jos: 
mulţi protopopi și preoți şi-au uitat de datoria 
lor, și, ca o urmare a acestor stări, în sânul 
poporului prind rădăcini diferite secte reli- 
gioase; concubinatele sunt tot mai multe, 
tot astfel divorțurile; mortalitatea copiilor e 
an de an mai mare în acel petec de pământ, 
unde se plămădește binefăcătoarea „pace“ 
cu Maghiarii. 

La Caransebeș sunt 12.500 cazuri de con- 
cubinate (cu 600 mai puţine ca în anul pre- 
cedent). Preoţii de acolo sunt pătrunşi, în 
parte, de un duh de anarhie fără păreche în 
istoria noastră, care e plină de frumoase 
tradiții despre venerabila figură de apostol 
a preotului. 

Ca un remediu împotriva stărilor acestora 
s'a accentuat necesitatea vizitărilor canonice 
din partea înaintestătătorilor bisericii. La 
Caransebeș i sau adus omagii de mulțumită 
episcopului pentrucă ma cruțat nici o obo- 
seală în scopul de a-și cercetă fiii sufletești 
și a-i îndrumă spre cale bună. În schimb, la 
Arad s'a constatat că în dieceza de Dumnezeu 
bătută a Orăzii-mari nimeni nu-şi bate capul 


cu așa ceva. Vicarul Mangra n'are vreme de 
ele; protopopii îl urmează în acest soiu de 
activitate şi urmarea e o tot mai mare di- 
soluție a bisericii, sub toate raporturile. 

În cuvântul său de deschidere P. S. Sa Miron 
a accentuat marea primejdie pe care o aduce 
cu sine semidoctismul multor mireni, 
cari privesc biserica cu ochi foarte bizari şi 
cari se înstrăinează tot mai mult de ea. 

Toate trei sinoadele s'au ocupat de starea 
materială a preoțimei și au cerut ca aceasta 
să se îmbunătățească prin ajutor dela stat, 
pe care acesta să-l deie fără restricțiuni și 
care să fie egal pentru toți preoții (2400 cor. 
anual). Toate sinoadele au hotărît să promo- 
veze această chestiune congresului național- 
bisericesc care se va întruni la toamnă. 

Pe teren școlar s'au accentuat în toate 
trei sinoadele o mulțime de lucruri și de 
măsuri cari trebuiesc luate cât mai degrabă. 
S'a relevat că în arhidieceza transilvană s'au 
închis 191 de școale dela 1907 încoace. Un 
mare număr de şcoale luptă cu moartea, căci 
salarul învățătoresc nu e asigurat nici până 
în ziua de astăzi. Statul refuză de a da aju- 
torul bănesc necesar pentru aducerea în or- 
dine a şcoalelor confesionale și, unde numai 
poate, caută să le nimicească. În școalele 
noastre e un duh nesănătos întrodus de in- 
spectorii școlari, cari calcă în mod volnic 
legile ţării. La Caransebeș s'au spus din 
partea unor buni cunoscători ai împrejurărilor 
următoarele lucruri: „In nici o şcoală nu 


stăm pe baza legii, ci absolut la volnicia 

inspectorilor școlari ai statului. Facem mai 
multe concesiuni inspectorilor şcolari decât 
cere legea. Toate desavantagiile legii lui Ap- 
ponyi le-am realizat, dar n'am realizat nici 
un avantaj, deși legea are și părți bune. În 
foarte multe locuri nu mai e deosebire între 
școala confesională şi cea comunală, ba în 
unele locuri școala confesională e mai un- 
gurească decât cea comunală. Toate acestea, 
pentrucă n'avem organ central, care să în- 
drume mersul învățământului nostru poporal. 
Învăţătorii sunt lăsaţi în grija sfântului“... 
„La noi protopopii sunt inspectori școlari. Dar 
ei nu fac inspecții decât la examene. Astfel 
învățătorii rămân fără nici un control, dar 
şi fără nici un razim din partea forurilor 
bisericești. De altă parte sunt controlați și 
șicanaţi necontenit din partea inspectorilor 
regești, cari pornesc mulțime de cercetări 
disciplinare contra învăţătorilor noștri pentru 
negligența în propunerea limbei maghiare. 
Și e trist că tocmai cei mai zeloși și mai 
talentați învăţători sunt mai apăsaţi. Urmarea 
e că învățătorii, neavând nici un scut la fo- 
rurile noastre, caută să facă pe plac inspec- 
torilor, ca să aibă odată pace“. E interesant 
ce a spus P. S. episcop Miron în legătură 
cu aceasta. P. S. Sa a vizitat fără de veste 
o școală și a fost întimpinat de elevi cu 
„Isten hozta“ (vezi „Drapelul“ din 
Lugoj Nr. 42 a. c.). Cuvintele acestea carac- 
terizează foarte bine starea de astăzi a școa- 
lelor noastre, și dovedesc totodată cât de 
necesară e o inspecţie serioasă a școalelor 
din partea unor organe speciale ale consis- 
toriilor. 

Chestia inspecției şcoalelor sa 
discutat în toate trei sinoadele cu mult interes 
şi cu multă căldură. La Sibiiu s'a hotărît ca 
consistorul să definitiveze în postul de in- 
spector școlar pe d-l Dr. O. Ghibu și să-l de- 
sărcineze de postul de profesor la seminar; 
la Arad s'a constatat că, deşi s'a publicat 
de douăori concurs pentru ocuparea postului 
de inspector şcolar diecezan, wa concurat ni- 
meni, așa că consistorul n'a fost în situația 
de a puteă alege pe cineva. A rămas ca, la 
caz de necesitate să se poată institui în 
acest post un învăţător mai de frunte, ceeace 
se înțelege că e numai un malum neces- 

sarium. În legătură cu aceasta s'a sulevat 
și chestia subrevizorilor, cari să se recruteze 
dintre învățători, dar ea n'a întrunit apro- 
barea sinodului. La Caransebeș nu sunt mij- 
loace pentru instituirea unui inspector (die- 
ceza a avut deficit de 19.000 cor. în ultimul 
an), se vor trimite însă comisari consistoriali 
deosebiți, cari să inspecteze școalele mai 
amenințate. 

S'a accentuat și lipsa cea mare de în- 
vățători. La Sibiiu s'a hotărît ca, pentru a 
sană până la un loc acest rău, toţi absol- 
venţii de teologie să fie obligați a face și 
examenul de calificaţie învățătorească şi a 
servi ca învăţători câtva timp, înainte de a 
intră în tagma preoţiei. E o măsură bună 
aceasta, căci se dă posibilitatea ca viitorii 
preoți, cari cu toții sunt și directori școlari, 
să dispună și de o pregătire pedagogică mai 
corăspunzătoare trebuinţelor actuale. În multe 
sate, unde azi învățătorul e certat cu preotul 
căruia nu-i recunoaște competinţa în materie 
de pedagogie, lucrurile se vor îndreptă prin 
aceasta în mod esenţial şi școala va fi pusă 
în situația de a-și face mai bine datoria decât 
azi. S'a hotărît, mai departe, ca să se orga- 
nizeze pe seama învăţătorilor din arhidieceză 
cursuri de vară şi să se ție în toate pro- 
topopiatele, afară de conferințele învăţătorești 
cercuale (cum vor fi de aici încolo toate 
conferințele anuale) şi conferinţe trilu- 
nare tractuale. În ce privește seminariile, 
la Caransebeș și la Arad s'a discutat ca pre- 
parandia din Caransebeş să fusioneze cu cea 
din Arad (în cazul acesta la Caransebeș ar 
fi să se facă o preparandie de fete). Chestia 
nu s'a decis, ci s'a înaintat congresului. 

Bună impresie a făcut știrea că prin stă- 
ruința episcopului Miron s'au strâns în timp 
de un an de zile peste 200.000 cor. pentru 
zidirea noului seminar din Caransebeș. lată 
ce poate face un singur om pentru o cauză 
bună, în timp atât de scurt! 

O hotărîre remarcabilă a adus sinodul 
din Sibiiu cu privire la ridicarea unui nou 
local pe seama seminarului. Chestiunea 
aceasta, care se tot discută dela 1871 încoace, 
s'a resolvit așa, ca să se facă cât se va puteă 
mai curând un seminar nou pe un loc liber 
al bisericii (Str. Schewis) şi să se înceapă 

o colectă de bani în scopul acesta. (Arhi- 
dieceza dispune azi abiă de 180.000 cor. pentru 
edificiul seminarial, și are nevoie de un 
milion coroane). Exemplul dela Caran- 
sebeş ne dovedește că, dacă avem inimă, 
găsim și banii necesari. Suntem convinși că 
dacă se va începe colecta în condiţii bune 
şi dacă se va stărui din toate puterile, se 
va puteă colectă suma necesară în timp foarte 
scurt. La Arad s'a hotărît definitiv chestia 
școalei de fete. Noul local va trebui să 
poată cuprinde cel puţin 80 de eleve interne. 

Atât la Arad cât și la Caransebeș s'a discutat 
și chestiunea salarizării profesorilor 
dela seminar. În ambele locuri s'a găsit câte 
o soluţie, care să aline, pentru câtva timp, 
plângerile îndreptățite ale profesorilor. 

În ce privește afacerile financiare 
ale bisericii s'a constatat că fondurile culturale 
nu sunt sprijinite de cătră intelectualii mireni, 
cum trebuie. Ele se sporesc aproape numai 
din contribuţiile preoțimei şi ale funcționarilor 
bisericii și nu sunt nici pe departe în măsură 
de a acoperi! multele trebuinţe ale școalei. S'a 
vorbit ca să se caute mijlocul de a atrage 
între contribuenţi pe toți credincioșii bisericii. 


Mare și îndreptăţită indignare a provocat 
în sinodul din Arad faptul că guvernul şi-a 
făcut obiceiul de a detrage o parte a aju- 
torului dat bisericii, din motiv că unele per- 
soane cari beneficiază de acest ajutor nu-i 
sunt simpatice, precum și de a salariză el 
funcționari bisericeşti fără știrea sinodului. 
(În dieceza vicarului Mangra guvernul a dat 
bani pentru crearea câtorva posturi nouă 
de referenți la consistor, pe cari le susține 
el, — lucru care constitue un abuz). 

În toate sinoadele a mai venit în discuţie 
chestia fondurilor de pensiune preoțești în 
privința cărora s'au luat măsuri ca ele să 
satisfacă în măsură mai mare așteptările 
preoțimei decât până acum. 

Acestea ar fi pe scurt chestiunile cari s'au 
discutat și hotăririle cari s'au luat în cele 
trei sinoade. Rămâne ca consistoriile epar- 
hiale să purceadă cu energie la realizarea 
cât mai grabnică a lor, iar credincioșii bise- 
ricii să jertfească și să muncească și ei din 
toate puterile în acest scop. Altfel toate ho- 
tărîrile bune ar fi osândite să rămână numai 
pe hârtie. 


t*a 

Unei artiste. 


Cochetă și fermecătoare 

Ca primăvara, care vine, 

Tu ești mereu încunjurată 

De tineri, ca de-un roi de-albine. 


Nici unul nu-i să nu te-adoare, 
Nici unul nu-i să nu te-admire, 
Pe unii-i legi prin a ta artă 
Pe alţii, cu a ta iubire. 


Se treabă mintea mea şi veșnic 
Cu biata inimă e 'n ceartă, 
Eşti tu mai mare în iubire, 
Ori poate ești mai mare ’n artă? 


Sărmana inimă se luptă 

Și tot nu poate să 'nţeleagă: 
„„„Ea lasă arta pentru alții, 
Dar vrea iubirea ta întreagă. 


A. Radu. 

„Hoţii“ la Braşov. 


Așteptam înaintea hotelului pe un prietin, 
care venise pentru niște afaceri la Brașov. 
Eră spre înserat, lumea începuse să inundeze 
trotoarele și din învălmășeala aceea fără de 
hodină, nu puteam distinge nici o figură cu- 
noscută. Cu toate că trăisem acolo tinereţa 
mea, plecat odată cetatea îmi păreă că luase 
o altă înfățișare, cu alți oameni și altă vieaţă, 
în gândul meu zadarnic mă munceam să 
descoper ceva din icoana romanticului oraș 
de odinioară, căci nu găseam, atâta prefacere 
a suferit și-atât de străin mă simțeam. 

Stam să plec cătră o tutungerie, ca să-mi 
cumpăr niște țigări, să-mi mai omor plicti- 
seala, când cineva mă strigă pe nume. 

„Nimic“, zise prietinul meu, întors din 
biroul hotelului. „Nici scrisoare, nici tele- 
gramă. Trebuie să rămân la noapte aci, că 
te pomeneşti că plec cu trenul și el e pe 
drum... 

— Alte afaceri mai deocamdată, poți să 
pierzi o zi“, îi răspunsei eu, gândindu-mă cam 
cu ce ne-am puteă scăpă de seara aceea. 

Acordurile muzicei de pe promenadă, ne 
ademeneau foarte mult, de aceea ne îndrep- 
tarăm spre partea locului. Lume veselă, 
pensionarii mai radioşi, damele elegante în 
voalele lor multicolore, făceau impresia că 
te-ai află în vreo stațiune balneară. 

Ce face obișnuința? În orele serii, întreaga 
vieață a acestui orășel acolo pulsează, în 
umbra câtorva castani, ca şi când împre- 
jurimile, cu imensul lor de verdeață, nu ţi-ar 
puteă oferi, acea binecuvântată pace, pe care 
atâta lume o caută cu lăcomie. Pe când mă 
gândeam să aflu cheia acestei alcătuiri a 
firii omenești, la o cotitură de stradă, prie- 
tinul meu să oprl în loc şi-mi zise râzând: 

„Știi că e nostim! Ia, uită-te colea!“ şi-mi 
arătă o mulțime de anunţuri de reclamă și 
spectacole, lipite pe un colț de casă. Peste 
toate un placat de-o dimensiune conside- 
rabilă, de-o coloare roşie, deschisă, lipit de 
curând, atrăgeă privirile tuturor trecătorilor 
prin felul cum eră imprimat. 

De asupra de tot eră tipărit cu litere groase: 
„Cine?“, ceva mai jos: „Hoţii!!!“, pe urmă 
treptat „Unde?“ ... „La Redoute!!!“, 


Erà vorba de reprezentarea dramei lui 
Schiller: „Hoţii“, care aveă să se ţină în 
seara aceea în sala de concerte „Redoute“. 
Urmă la mijloc detaiile reprezentaţiei, cu 
distribuirea rolurilor etc. 

„Vezi“, zise prietinul meu, „niciodată n'am 
avut norocul să văd o reprezentaţie de teatru 
în Ardeal. Negreșit să mă duci la asta“, şi 
fără multă vorbă mă 'ntoarse să scoatem 
bilete. 

Ajunşi în fața teatrului, o mulţime de răd- 
vane popești, soseau colbuite de drum, cu 
jilțuri arcuite şi acoperite de rogoiini îm- 
pestrițate; pe scările împodobite cu cetină 
de brad, copii gravi duceau arme și alte 
recvisite de teatru, iar la intrarea în cassa 
de bilete, doi „juni“ îmbrăcați în costum 
național, țineau ordinea publică. 

După multă înghesuială, am pus și noi 
mâna pe două bilete de galerie și mulțumiți 
mergeam la hotel să schimbăm hainele și 
să mâncăm ceva. 

Precis la 8 ore, eram înființați pe galeria 
spațiosului teatru, între un zaraf și un ne- 
gustor de pește. Încetul cu încetul sala în- 
cepù să se umple, în rândul întâi şședeă 
„ghiaburul“ cu consoarta d-sale, mai în jos 
ceva „tata de vecini“ cu cea mai tânără 
fată, pentrucă cealaltă jucă la tragedie, după 
cum ne lămuri vecinul nostru, pe urmă în 
celelalte rânduri veniau dascăli, preoți, mă- 
celari, negustori, căci mai fiecare aveă câte-o 
rudenie care colaboră la această reprezen- 
taţie. Pe scenă desele ciocănituri, ne da de 
veste că să lucrează cu zel la aranjarea 
culiselor. 

După o jumătate de ceas, ceva mai precis 
ca ’n ţara românească, cum observă prie- 
tinul meu, în grozava nerăbdare a publicului 
Și în mai grozava emoție a actorilor, cortina 
să ridică. 

Pe Franz Moor îl jucă un tipograf, pe Karl 
un măsar. Primul act, cu toată lungimea lui, 
care proveniă din desul schimb de decor, 
a trecut fără nici un accident, ba în pauza 
ce a urmat, mulțumirea stâpăniă fețele tu- 
turor. Mamele să gratulau pentru deosebitul 
talent al copiilor, dupăce cu multă greutate 

le succese să-i recunoască sub fizionomiile 
lor cele nouă. 

În actul al doilea însă ne apropiam de 
miezul nopții. Șeful de reprezentație, om 
pedant lucru mare, din nemărginitul respect 
față de marele poet, a ţinut să dea piesa în 
întregime, aşa cum să scrisese și n'a permis 
nici o ciontire a textului, cu rizicul de-a 
lungi reprezentația până la infinit. 

Din vreme în vreme, prin colțuri răsunau 
căscături groaznice și dacă nu erau intrările 
cam vehemente ale lui Franz, întreaga sală 
ar fi fost amenințată s'ajungă în stăpânirea 
lui Morpheu. 

Cătră sfârșitul actului a urmat o reculegere 
însă. Strigătele de alarmă ale bandei de hoți 
ce să pregăteă de asalt, deșteptase deodată 
întreaga suflare, așa că mulți treziți din 
aiurările lor să uitau buimaci, îngroziți spre 
uşile de ieşire și o catastrofă păreă inevi- 
tabilă, dacă nu se lăsă cortina și sala nu să 
lumină. 

Această reculegere generală a dat prilej 
femeilor să-și arate destoinicia lor în ale bu- 
cătăriei. Printre şirurile de scaune, rând pe 
rând începi! să se desfacă legăturile cu me- 
rinde. Tata de vecini își adună vecinătatea 
și fiecare dintre ei ajunse să fie împărtășit 
cu câte-o aripă sau picior de pui fript. De 
sub scaune se iviră pe urmă ploștile cu vin, 
cari cu urări nesfârşite treceau din gură ’n 
gură. Acest prânz luculic, făcù gust la multă 
lume, între care eră și prietinul meu, și ca 
prin minune restaurantul nu să mai goleă. 

Cu actul al treilea am ajuns după miezul 
nopții şi poate sub povara alcoolului, ce să 
luase în măsură destul de mare, amorțeala 
începu să birue tot mai mult această lume 
iubitoare de artă. La scena a doua, hoţii 
răsturnați pe sub frunzișul pădurii să dase 
hodinei, lucru care în curând găsi imitatori 
în sală. Încetul cu încetul, la început mai 
în surdină, pe urmă tot mai vehement, hor- 
căelile în tonurile lor atât de diferite, for- 
mase un ensemblu de tot ciudat și bizar. 

În acest interval, în dosul perdelelor dela 
intrare apării un țăran, care mereu făceă semn 
cu mâna. După o vreme din șirurile de scaune, 
vedem că să ridică un bărbat şi merge la el. 
Din gesturile lor atât de aprinse, bănuiam că 


nu să prea înțelegeau, lucru care în curând 
să confirmase, căci țăranul întorcându-se cătră 
ușe zise cam aprins: „De geaba, să-l ia dracu 
„featru“, că nu mai am fân la cai“... 

La scena unde Schweitzer străpunge pe 
Spiegelberg, unul din hoţi în focul tragediei 
ajunse cu călcâiele pe mâna lui Spiegelberg 
care zăceă mort. Acesta ne mai putând su- 
portà durerea, să ridică într'un cot, dădù un 
pumn strașnic actorului cu pricina și să lungi 
iar pe scânduri, să-și doarmă somnul de veci. 

Pe când eram adâncit în urmărirea eveni- 
mentelor dramatice după scenă, alăturea de 
noi, ascunsă, nebănuită, dar cu atât mai miș- 
cătoare să întâmplă o altă tragedie, la care 
mă făcuse atent prietinul meu. Un domnișor, 
frizat și îmbrăcat după ultima modă, ieșit de 
curând de pe băncile școalei și care ocupă 
o slujbă de copist la primărie, gândise că e 
momentul potrivit de a-și încercă calităţile 
sale de cuceritor al sexului frumos și de mai 
multă vreme asaltă cu privirile sale galeșe 
nevasta negustorului de pește de lângă noi. 
De când să începuse acest joc ascuns nu 
ştiu, vedem însă că 'ntr'un moment, negu- 
storul de pește — un uriaș — schimbă locul 
cu nevastă-sa, să lipi de tânărul amorezat 
și prinzându-i ceafa în mânile lui atletice, 
îl strângeă cu toată puterea. 

_La început tânărul căută să se svârcolească, 

dar cugetând că acest fel de protestare ar 
puteă să se complice și să-l compromită, să 
decise să rabde. Dar mâna negustorului 
strângeă tot cu mai multă patimă, tânărul 
începi să-și muște buzele, să 'ngălbenească, 
pe fața-i pudrată sudoarea curgeă șiroaie și 
răsuflarea-i deveni tot mai greoaie. 

Prietinul meu să se prăpădească de râs. 

Eram cătră sfârșitul actului al cincilea și 
nam fi fost atât de nerăbdători de sfârşitul 
dramei lui Schiller, cât al acesteia de lângă 
noi. Veni scena când să aprinde castelul. În 
clipa asta jos s'auzi un țipăt. O femeie în- 
grozită pe semne de agonia lui Franz, care 
să svârcoleă spânzurat în galonul dela pă- 
lărie, leșinase. 

Lumea speriată să adunase în jurul ei, unii 
cereau oţet, alții să alerge după doctor... 

Negustorul de pește uită de prietinul său 
Și curios și el se întinse repede peste bariera 

galeriei să vadă ce e acolo. Don-Juanul no- 
stru, scăpat de tortură, profită de ocazie și 
se strecură ca o pisică, de numai oftatul lung, 
sfășietor de dureros mai rămase în sală... 

În fine dupăce șapte ceasuri ne-a fiert în 
căldura aceea 'năbușitoare, cortina căzi pentru 
ultima dată și porțile se deschiseră. 

Erà pe la 3 dimineața. Afară începeă să 
se lumineze de ziuă, ultimele stele abiă mai 

petele lăsate, moţăiau și ei plictisiţi, iar din- 
spre munte o boare rece ne-aduceă înviorare. 

Stam cu prietinul meu în mijlocul drumului 
și ne uitam unul la altul. 

„Extraordinar, nene! În vieața mea n'am 
petrecut aşa de bine la teatru. De s'a mai 
da vreodată ceva la fel, zise prietinul meu, 
să dai telegramă... Vin cu nevastă, cu copii, 
cu soacra chiar, cu toții... Ai înțeles?... 


licăreau. Cărăușii, cari aduseseră lumea la  Extraordinar!“... 
teatru, zăceau lungiţi prin căruțe, caii cu ca- I. Enescu, 
==] 
Singură. 


Deschizi trudită umedele ploape 

Și visu-ţi drag în minte-ți se 'nfiripă, 
Un gând răzleţ te birue o clipă 

Şi 'ncet șopteşti: „Rămâi, rămâi aproape“. 


lubirea ta, nădejdea ta curată. 

Se 'mchide 'n rostul blândelor cuvinte 
Și nu-i o şoaptă caldă să te-alinte, 
Un sfânt fior în suflet să-ţi străbată. 


Te-a 'nvins văpaia dragostii din vise, 
— Te chiamă blând ispitele iubirii — 
Și 'n somn ai plâns cerșind nemărginirii 
Tovarăș drag vieții tale 'nchise. 
L N. Pârvulescu. 
=] 


Sonete. 


L 
De câteori prind mâna ta tresar 
Căci de cuvântul tău mi-aduc aminte, 
Înnec abià rostitele cuvinte 
Şi-o las, căci mă înneac' un plâns amar. 


Sau împrăștiat iluziile sfinte, 

Azi inima mea bate tot mai rar, 
Viscolul stânge-a visului meu far 
Vezi drumul mi-e pustiu de-aci 'nainte 


Aș vrea să știu ascunsa ta iubire, 
În sbuciumul părerilor de rău, 
Să piară cea din urmă nălucire. 


Răspunde cu o șoaptă, c'o privire 
Mi-e dor de ochii tăi, de graiul tău, 
Să fie cea din urmă rătăcire. 


II. 


Pentru un ceas de fericire vie, . 
Tu Margareta gândurilor mele, 
Dac'ar veni cel făcător de rele, 
Ca Faustulus maş vinde pe vecie. 


l-aş cere 'n schimb comori atât de grele 
Frumsețe rară, farmec şi junie, 

Doar sufletul meu cunoscut să-ți fie 
Așa cum e... din mila unei stele. 


Cetesc în ochii tăi adeverirea 
Că mai iubi atunci fiind de-o seamă, 
Cât de aproape ne-ar fi nemurirea. 


Ne-am tot urcă fără de nici o teamă 

Şi-ar pune toate stavilile firea, 

Zadarnic, căci ne-ar ocroti o mamă. 
Maria Cunţan. 

Cum vin oaspeţii caselor noastre în vilegiatură? 


— Interviev acordat trimisului nostru special. — 


Trăim în epoca intervievurilor şi fără să 
ne gândim la vreun album al presei, am cerut 
și noi interviev unui oaspe, care vara vine 
la noi în vilegiatură. Eră îmbrăcat în haina 
lui obișnuită: frac negru, vestă albă, pan- 
taloni și ghete roșii și înainte de a mă ob- 
servă eră ocupat cu reparaturile vilei din 
vârful şurii. Peste iarnă vila nelocuită sub 
greutatea zăpezii și bătută de vânturi şi-a 
cam pierdut forma și cereă o mică reparație. 
Inginer cum este, şi-a zidit singur locuința 
şi așa nu a mai alergat după muncitorii atât 
de scumpi ci își făceă singur reparaturile 
necesare. Pentru acei, cari nu ar fi ghicit 
cine e acest oaspe, spunem noi că e cocos- 
târcul. 

Eră singur acasă; d-na barză eră dusă în 
piața din luncă după de-ale gurei și a rămas 
cam surprins când a auzit de rostul vizitei 
mele. 

„Cum? Nu ai alt gând decât să știi cum 
facem noi drumul de peste mări și până aici? 
Ce folos puteți aveă voi oamenii din cuno- 
ștințele de acest fel? Pe voi vă interesează 
un lucru numai dacă aveţi folos pe urma lui“. 

A stat puțin gânditor, în ochi îi luceă ne- 
încrederea și deodată, par'că i-ar fi venit ceva 
în minte, s'a înseninat puţin la față, a tușit cu 
înțeles și a continuat cu întrebările: 

„Crezi poate în poveştile ce se spun co- 
piilor mici ?... Sperați poate un import mai 
ieftin ?“ 

Păreă convins că a spus adevărul; a dat 
capul pe spate și ridicându-l în sus a început 
să toace din cioc, şi-a împletecit picioarele și 
aşteptă întrebările mele. 

„Cum de aţi știut să veniţi tocmai în acest 
timp? 

— La întrebarea aceasta nu-ți pot răspunde 
direct. Trebuie să ştii că noi facem parte din 
suita celui mai mare împărat al lumii, care 
luminează, încălzeşte și împărățeşte pământul. 
Noi suntem din suita soarelui și când soa- 
rele trece pragul dintre emisfera nordică și 
sudică a pământului știm că trebuie să-i 
urmăm, Împăratul nostru deschide pleoapele 


mugurilor de pe pomi, deșteaptă izvoarele 
pornește vânturile, chiamă la vieață târăi- 
toarele de prin bălți și toate acestea le face 
pentru noi și noi îi urmăm lui. Când el trece 
dela voi pe emisfera sudică a pământului 
noi încă ne ducem căci cu îndepărtarea lui 
ni se duce și hrana. Ne adunăm cu toate 
şi plecăm peste ţări și mări să fim în aceeași 
parte a pământului în care e și soarele; cine 
rămâne aici moare și de foame şi de frig. 

— Aveţi călindare și astronomi? Cine so- 
cotește timpul când să veniţi? 

— Nime! Noi îl simțim; venim când știm 
că aici e bine și ne ducem când aici e rău. 

— Cine vă arată drumul?“ 

Aici eră foarte încurcată, se vedeă că nu 
înțelege despre ce e vorba, deci i-am pus 
o altă întrebare. 

„Învăţaţi geografie? De unde cunoașteţi 
drumul ? 

—? 

— Unii dintre învățații noştri presupun că 
sburați în înălțimi foarte mari ca să aveți 
un orizont cât mai mare și să puteți vedeă 
cât mai departe, alții din contră cred că sbu- 
rați în apropierea pământului sub nori să nu 
pierdeţi din vedere drumul. Dela noi și până 
în Africa cea călduroasă e o depărtare atât 
de mare, zic alții, încât trebuie să sburați 
foarte iute. O celeritate mai mare nu puteţi 
aveă decât în înălțimi mari, unde aerul este 
mai rar și vă opune o mai mică resistență. 
Învăţatul V. Förster presupune că chiar 
dacă sburați pe deasupra norilor în înălțimi 
de 10.000 m. puteți aveă o perspectivă de 
500 km. și aţi puteă vedeă vârfurile cele mai 
înalte ridicându-se din marea de nori ca nişte 
insule, Brewster de asemeni presupune că 
aveţi cunoștințe geografice și că vă orientaţi 
după insulele și țărmurii mărilor. Întocmai cum 
putem noi vedeă șşesurile noaptea din vår- 
furile munţilor, crede că și voi puteţi vedeă 
noaptea la lumina stelelor cum lunecă pă- 
mântul sub voi. 

Abiă este vreo chestiune ştiinţifică să fie 
mai puțin lămurită decât aceasta, căci voi 

migrătoarele chiar din înălțime de 20.000 m. 
nu puteți vedeă decât un cerc a cărui rază 
e 504 km. așa că nu puteţi vedeă nici a 
zecea parte a drumului ce-l faceţi. Cum vă 
puteți deci orientă? Porumbii de poștă s'au 
reîntors din America în Anglia, sburând dea- 
supra oceanului o cale de 5000 km., cum s'au 
putut orientă pe întinderea nesfârșită de ape? 
Un alt învăţat Cooke nu crede că vă pu- 
teți orientă văzând obiectele de pe pământ. 
Paserile migrătoare — zice el — trec ca să- 
geţile prin ceață și prin noapte fără să gre- 
șească direcțiunea. Părerea acestuia din urmă 
au acceptat-o Middendorff și Gaetke 
ca să amintesc numai pe cei cari s'au ocupat 
mai mult cu această chestiune. Spune-mi 
acum ce e adevărat din toate acestea? 

— Tot e adevărat şi nimic nu-i adevărat. 
Te miri cum de cunoaștem drumul fără să 
învăţăm ? Credeţi oare că albinele în coşniță 
învață geografie de știu încătrău pot găsi 
florile cu miere? Sau ați văzut vreodată o 
albină dusă de altă albină cum duceţi voi 
copiii voştri de mână să le arătați ce trebuie 
să știe și să cunoască? De ce nu vă între- 
baţi voi cum de cunosc albinele drumul în 
câmp şi înapoi la coșniță, dupăce s'a abătut 
prin toate unghiurile câmpului? Lumea pentru 
voi e un labirint fără firul Ariadnei. Mai înainte 
cu doi ani aveam cuibul în capul satului şi 
eram totdeauna cu frica în spate, căci la casă 
eră și o pisică care se obișnuise cu carnea 
sburătoarelor. În o bună zi vedem cum omul 
nost vâră pisica în sac și des de dimineață 
pleacă în pădure cu gândul să o lase pe 
acolo. Dar abiă a ajuns omul în pădure și 
wa mai trecut mult timp, iată pisica se os- 
pătează cu puii de găină ce s'au resfirat ne- 
bănuitori prin curte. Seara și-a găsit gazda 
pisica torcând în cuptor mulțămită cu prada 
de peste zi. Crezi că vedeă ea locul pe unde 
a dus-o în pădure, sau poate crezi că a venit 
pe cale? A venit pe drumul cel mai scurt. 
Pisicile se mulțămesc cu geografia ce se în- 
vață în clasa întâiu: casa și împrejurimile ei, 
căci nici prin minte nu le-a trecut vreodată 
că vor aveă lipsă să vie din pădure acasă... 
Ce zici de minunile ce le vedeți la porumbii 
de poştă? 

Aminteai de Middendorff... Acest vântură 


teară călătoreă odată prin tundrele sterpe şi 
fără sfârșit ale Sibiriei în societatea unor 
Samoiezi. În apropierea polului magnetic 
busola nu mai funcţionă regulat și ar fi ră- 
tăcit dacă Samoiezii nu i-ar fi arătat drumul. 
Cum s'a putut ca un popor sălbatic, cum îl 
numiți voi, să știe mai mult decât un repre- 
zentant tipic de al vostru. Middendorff ză- 
darnic a cercat să deslușească acest simţ de 
orientare, poporul peilor de focă se miră cum 
se poate, ca cineva să nu știe nici atât şi să 
peardă drumul. 

Dar ce să mai și vorbesc de lucrurile ace- 
stea când peştii d-le — peștii din cari eu pot 
prinde oricâți doresc — când își depun icrele 
fac drumuri până în mare și din mare vin 
să aducă icrele în același părău în care s'a 
născut el străbătând sute și mii de kilometri, 
și broaștele d-le, până și broaștele... şi vrei 
să-mi negi mie aceasta însușire ?“ 

A tăcut cu indignare câteva momente dar 
iute și-a recăpătat voia bună și spuneă că 
lângă pământ sau îndată ce sunt în apro- 
pierea locului dorit, se orientează și după 
lucrurile ce se pot vedeă pe pământ. 

„E adevărat că sburaţi în înălțimi mari ?. 
Gaetke, un neamț care pare că ştie mai multe 
dintre tainele emigrării voastre, spune că 
lunecaţi peste pământ la o înălțime între 
4700-6300 m, alte paseri cum sunt d. e. 
ciocârliile, cioicele, nu se pot vedeă și abiă 
dacă li se aude glasul din înălțimile în cari 
sunt; sâtarii și mierlele cad cu ropot din 
înălțimi în cari mai înainte nu au fost ob- 
servate; șoimuleții se ridică în spirale cătră 
cer până când dispar. 

— Vei înţelege că eu nu-ți pot spune în 
ce înălțimi suntem din un motiv foarte simplu. 
Nu ştiu cât e un metru de al vostru și nici 
nu voesc să știu, dar, dacă e cât aripile mele 
când sunt întinse cifrele amintite mai înainte 
nu-mi par exagerate. Nu sburăm întotdeauna 
la aceeași înălțime. Peste mare ne ridicăm 
mai spre cer decât peste uscat. Să nu cre- 
deți că în înălţimi mari ar fi cu mult mai 
ușor de sburat; aerul mai rar ne susține mai 
greu și dacă ne ridicăm spre cer o facem 
ca să lunecăm într'un plan înclinat spre pă- 
mânt. La început odihnite cum suntem ne 
putem ușor înălță și lăsând aripele întrun 

plan înclinat lunecăm cu celeritate tot mai 
mare, fără să batem prea mult din aripi, căci 
aceasta ar îi prea ostenitor pentru plămâni. 
Noi avem aer în corpul nostru, în oase, sub 
piele și respirăm din acest aer când sburăm; 
de câteori mișcăm aripele, aerul din reser- 
voare pătrunde în plămâni și dacă aceasta 
se întâmplă prea des, obosim și noi, cum 
obosiţi și voi când fugiți și inspirați prea des 
aerul obositor. Voi puteți odihni pe marginea 
drumului, noi n'avem umbră și șanțuri de 
drum în călătoriile noastre, trebuie deci să 
fim cu cruţare dela început. Am văzut adesea 
cum jucaţi un joc stupid aruncând globuri 
şi pușcând popici. Globurile vin singure 
înapoi pe un plan înclinat și anume cu o 
celeritate tot mai mare și mai mare. În acelaș 
fel plutim și noi cu celeritate tot mai mare 
pe întinsurile dintre cer, pământ și mare. Veţi 
înțelege deci, de ce unele paseri coborînd 
din înălțime cad cu ropotul grindinei pe 
pământ. 

Noi berzele ne adunăm din toate locurie 
din jurul Ardealului până în Țara nemțească 
aici în Ardeal, căci drumul nostru duce peste 
Carpaţii sudici ai Făgărașului. Strămoșii no- 
ştri cred că tot pe aici au trecut spre țările 
căldurilor din sud. Nu toate berzele trec prin 
trecătoarea noastră. Noi trecem mai spre 
sudost altele ceva mai spre sudvest peste 
marea dintre cele două uscături. Călătorim 
în cete mari căci e mai ușor. În stol mare 
și aerul călătorește cu noi și cele mai debile 
sunt răpite de curent și nu rămân nici ele 
înapoi. 

— Cum staţi cu merindea de drum? Straiţe 
nu aveţi, restaurante pe la gări nu sunt... 

CGaetke a aflat că mai toate paserile primej- 
duite în jurul farurilor aveau stomacul gol. 

— Crezi că plecăm până când avem hrană 
și pe plaiurile voastre? Trebuie să fim cât 
se poate mai uşoare în sborul planat spre 
locuinţa din sud și așa luăm cu noi cât ne 
trebuie până suntem pe uscat mai facem din 
când în când câte un popas să câștigăm cele 
necesare şi o luăm iar la aripă. 

Văd că te uiţi des la inelul dela piciorul 
meu. Nu e de logodnă! Pe când eram încă 
puiu în cuib mi l-a pus un om și m'a în- 
semnat în un catastif. Nu mi-ai puteă spune 
ce menire are? Sunt încă multe soațe de ale 
noastre cu acest semn. 

— Păcatele și curiositatea noastră vă chinue 
cu aceste inele. Voim să știm unde vă duceţi 
și ce faceți? Câte vă duceți din țara noastră 
rămâneți împreună și în Africa sau vă des- 
părțiți? Pe inel e pus anul, locul și numărul 
sub care sunteţi împrotocolate în catistif și 
dacă una dintre voi se nenoroceşte în țări 
îndepărtate, după inelul dela picior putem 
află locul nașterii și vom aveă odată lumină 
în chestiunile în cari te interviez acum știind 
pe unde umblați și ce faceţi. 

— Înţeleg! Faceţi teorii peste teorii, noi 
rămânem pe lângă practica noastră“. 

A dat capul pe spate și a început să toace 
din nou. Nu știu tocă în semn de înțelegere 
sau prin acest gest ascundeă zâmbetele. Deo- 
dată aşa cum ne preumblăm și noi prin odae 
și-a dus aripile la spate și a început să mă- 
soare lungimea coperișului pe care eră făcut 
cuibul cu pași mari și tacticoşi. l 

Sosirea d-nei barză a pus capăt intervie- 
vului și audienței ce mi s'a acordat. 

Victor Stanciu. 


=] 


Înviere. 


Pădurea-şi tremură doinirea 
Cu glasul său domol de-aramă, 
Și toată jalea noastră mută 
Din inimi tainic se destramă. 


S'aud cântări de biruință 

Şi psalmi ca ’n zi de sărbătoare, 
Tresar adâncurile firii 

Sub stol de raze dulci de soare. 


Şi 'ncet, încet se 'nfiripează 
Un imn de rugă și mărire, 

Şi largul zărilor se schimbă 
In sfinte bolți de mânăstire. 


I. N. Pârvulescu. 

Povestea unei vieți. 
Roman de I. Agârbiceanu. (Urmare.) 


În seara aceea când ieşi din restaurant și 
se întâlni mai întâi cu lon Florea, doamna 
Olimpia abia-l zărise. Îi văzu bine numai mu- 
stața. Insă tot drumul până acasă, Olimpia 
văzii mereu mustața aceea neagră, deasă. 
Cum mergeau, din când în când își întorceă 
privirea spre advocatul Grecu, ca și când ar 
fi voit să-l întrebe: oare nu m'am înșelat? 
Și, în seara aceea, acasă la ei a fost săr- 
bătoare. Vasile Grecu nu-și mai aduceă aminte 
de când ochii ei nu mai fură atât de limpezi. 
Se întâmplă că Mărioara întrebase: 

„Pentruce mar puteă țineă conferințe și 
femeile ?“ 

Doamna Olimpia la întrebarea fetei nu răs- 
punse, ci începu să râdă. Valurile arginții 
ca niște triluri pline umplură casa. Olim- 
piei îi râdeau ochii, fața, par'că chiar și sânul, 
și fruntea îi deveni uimitor de senină. Un- 
dele de râs îi porneau mereu calde, dela 
inimă, nu se răspândeau numai în camera 
aceea scump mobilată, ci în trupul ei întreg. 
Râdeă cu plăcere, râdeă cu patimă. Ar fi 
voit să nu mai sfârşască. Trupul ei se um- 
pleă de o căldură dulce, parcă chiar deo 
lumină viorie. Râsul acela îi făceă să i se 
cutremure orice părticică din ea. Și, eră ne- 
spus de bine. Eră un deliciu pe care doamna 
Olimpia nu-l mai gustase niciodată. 

Advocatul Grecu întâi ascultă uimit această 
sonoritate, necunoscută în casa lui. Avù sen- 
sația că acest râs ce-i umpleă, îi lumină, îi 
schimbă tot mai mult casa, a pătruns, pă- 
trunde, din păreţi, din tavan, că se coboară 
de undeva de sus, din cer. Însă când băgă 
de seamă că Olimpia râde, când o văzii așa 
transfigurată, frumoasă cum n'o mai văzuse 
niciodată, el a rămas înghețat de spaima 
fericirei. „Doamne, frumoasă-i“, îşi zise el şi 
își simți ochii umezi. Dar lacrimile nu izvo- 
rîră în picuri. Vasile Grecu n'aveă obiceiul 
plânsului. Ochii lui se svântară în grabă, și 
masca lui de bunătate, mai luminoasă, i se 
lăsă pe față. 

Incă din ziua următoare doamna Olimpia 
începi să-l caute pe lon Florea. In întunerec, 
atunci seara, nu putii gâci de-i înalt, de-i 
puternic. Insă ea aveă un semn de pe care 
l-ar fi putut cunoaște dintre zeci de mii. 
Mustăţile acelea, ca două lipitori negre, le 
vedeă mereu. 

Advocatul Grecu nu voi să creadă când 
Olimpia îi propuse să meargă la o berărie. 

„Vorbești serios ?“ întrebă el plin de mirare. 

„Foarte serios“, răspunse cu hotărîre d-na 
Olimpia. 


„Asta-mi place! Asta să știi că-mi place“, 
zise vesel d-nul Grecu, frecându-și palmele. 
El niciodată nu se puteă împăcă cu gândul, 
că afară de întruniri sau petreceri, niciodată 
nu puti să fie însoțit de Olimpia la un pahar 
de bere sau la o cafenea. 

„Asta să ştii că-mi place“, mai zise el a 
treiaoară. 

Dar în zilele celea dintâi nu fură norocoși 
nici unul. Doamna Olimpia nu-l întâlni pe 
Florea, iar domnul Grecu nu puti bea în 
tihnă paharul cu bere. La insistența Olimpiei, 
pe care într'o berărie o jenă fumul de tutun, 
într'alta mesele necurate, ei treceau și prin 
trei-patru restaurante într'o după amiază. Se 
înțelege în fiecare seară, îl duceă pe bărbat 
mai întâi în restaurantul în care Românii 
aveau sală rezervată. 

In serile acelea, dupăce ajungeau acasă 
Olimpia nu mai râdea. Dar nici nu se certă, 
Ci rămâneă tăcută, cu ochii suri, și își lăsă 
în grabă singuri pe bărbat și pe fată. 

Veselă n'a fost acasă doamna Olimpia nici 
în seara când îl văzu pe lon Florea cinând 
cu Roșu în sala rezervată. Căci chipul ace- 
luia, văzut de aproape, i se cobori adânc în 
suflet, ca 'ntr'o ascunzătoare. Și acolo îl 
priviă mereu. li vedeă mustața lui neagră, 
ochii lui adânci, gura lui energică, chiar 
umerii puțin ieşiţi ai obraiilor. Il priveă cu 
înfiorare, cu teamă, și-l întrebă: Cine ești tu? 
lar el nu-i răspundeă. Pe lângă tăcere, pe 
fața lui păreă că mai stăruiă mereu o tri- 
steță adâncă. Olimpia îi simţiă tristeța aceea. 

ar după cea dintâi serată când, în drum 
spre casă, Olimpia se alăturase lângă lon 
Florea, privirea ei nu-l mai întrebă: tu cine 
ești. Lângă el, în întunerec, simţi deodată cine-i. 
Știii pentruce a înfruntat-o pe Mărioara. Simți 
Cine-i la putere să vorbească cu atâta pă- 
trundere, care-l uimi pe Florea, despre ro- 
manul lui Tolstoi. 

Atunci doamna Olimpia pricepi prețul 
nemărgenit al comorii ce ascunsese în suflet, 
şi de-atunci începi, s'o urască pe Mărioara 
conștient. Simţiă o dorință nemărgenită să-l 
îmbrățișeze acolo 'n drum, să-l răpească. 
nsă ea abiă cuteză să se aplece puțin spre 
dânsul. 

În lungii ani tăcuți și grei, pe lângă toată 
superbia ce se desprindeă din chipul său, 
în sufletul doamnei Olimpia se coborise 
multă timiditate. Erà timiditate? Ea n'ar fi 
crezut niciodată că se va teme de ceva. 
Obișnuită ca bărbatul so asculte, lumea 
să i se închine, simțind mai presus de toate 

o superioritate neînfrântă în trupul ei frumos 
care marile plăceri numai le dorise, dar nu 
le gustase, ea din clipa când văzii pe lon 
Florea eră hotărîtă să și-l cucerească în 
grabă. Puterea aceasta de hotărire o avù 
până în seara când Florea o petreci pe 
Olimpia acasă. 

Dar lângă el, în întunerec, în bătaia vân- 
tului, puterea de voință i se topi. Acum n'ar 
mai fi cutezat să-l caute prin berării. Dar, 
odată cu timiditatea, i se cobori în suflet 
o dulceaţă pe care mai înainte n'o gustase 
niciodată. Simţiă un deliciu nespus să-l vadă, 
să-i fie aproape. Vorbiă cu el fără teamă. 
Sfiala ce-o simţiă în suflet îi potoleă numai 
pornirile simţurilor. Când îi puse mâna pe 
umăr, no făcii aceasta din cutezanţă, ci fără 
să-și dea seama de ce face. Fù un gest ne- 
cesar de prietinie, de stimă, mai ales de 
sinceritate. 

Cutezanța ei numai odată își ridică puțin 
capul: când mâneca largă a toaletei de casă 
căzù desvălindu-i brațul până la cot. Întâia 
impresie ce-o avù atunci Ion Florea nu fù 
greșită: doamna Olimpia își ridicase mâna 
cu intenția hotărîtă să-și arete braţul, plin, 
alb și moale. Dar această intenție putù ră- 
sări numai din convingerea doamnei Olimpia, 
că, între împrejurările date, Florea nu va 
puteă pricepe intenţia. Orice femeie își puteă 
ridică puţin prea tare brațul la ea acasă, 
când un tânăr se apleacă să-i sărute mâna, 
și puteă să-și descopere brațul până la cot. 
Așa judecă atunci doamna Olimpia. 

Un glas de protestare se mai ridică în 
inima ei, când Florea începi s'o conducă 
pe Mărioara la patinat. Se hotărî îndată să 
împiedece aceste întâlniri. Iși propusese să 
o trimită pe Mărioara de acasă, să-i scrie 
lui Chirca să-l țină pe Florea în cancelarie. 

nsă nu avù curajul să execute nimic. 

Doamna Olimpia Grecu de când a văzut 
întâia întâlnire a lui Florea cu Mărioara, 
simțise că între cei doi este o legătură mai 
veche. Ce fel de legătură, nu știă. Patinatul 
lor fù pentru ea o lovitură amară. ȘI, cum 
nu cuteză să-i oprească, suferințele ei erau 
înfricoșate. Ochii ei suri și faţa ei sticloasă 
nu-l înșelaseră pe Ion Florea. Olimpia sufereă 
din cauza lui. i 

Doamna Grecu eră într'o stare sufletească 

pe care nu și-o puteă explică, dar pe care 
o ură de moarte. Priviriie ei de ură pe care 
le surprinse Florea erau îndreptate mai mult 
împotriva ei însaşi, decât împotriva celor 
doi. Păreă că se coboară asupra ei din nou 
tânjenia care o legase de casă în anul cel 
dintâi al căsătoriei. 

În zile frumoase, când Florea o însoțiă pe 
Mărioara la patinat, Doamna Olimpia aveă 
totuş o mângăere: îl simțiă pe Florea în- 
chis adânc în sufletul său. Și poate această 
mângăere o făceă, în măsură mare, neho- 
tărîtă. In tâmpenia, care o cuprinsese din 
nou, îș iziceă: „Poate s'o însoțească. El e al 
meu“. Niciodată n'a putut uită seara aceea 
când mantaua ei luată de vânt, îmbrăţişă c'o 
aripă genunchii lui Florea. Nici seara aceea, 
nici mantaua. Pe aceasta îl păstră ca pe-o 
moaște. Și după ce-o pipăiă, trebuiă să meargă 
la spațiul de patinat să-l vadă pe Florea. 
Ea treceă prin chinuri cumplite. Suferinţa 
ei nu se mai puteă ascunde. Și trecătorii o 
priviau uimiți. 

Dar cu cât treceau zilele, săptămânile, 
lunile, erau tot mai dese ceasurile când 
vechea ei putere de vaa se revoltà. Cu 
cât băgă de seamă că relațiile dintre cei doi 
se întăresc, cu cât începeà să-i scadă sigu- 
ranța că lon Florea va fi al ei, ea simţiă 
cum o junghie tot mai tare patima de-a tăià 
orice legături între cei doi tineri. Când aceia 
erau de față îi priviă c'o nemărgenită ură, 
iar după ce ieșiau, suferința începeă să-i urle 
prin suflet ca un lup flămând. Se lăsă întrun 
fotoliu, gemând, ori dinții ei lăsau urme 
adânci, vineţii, în carnea albă a braţului. 

Să nu fi dat Dumnezeu ca 'n astfel de 
clipe să intre bărbatul său. Olimpia-i aruncă 
vorbe grele și amare. Îi aruncă în față că 
i-a mâncat tinerețele, c'a nenorocit-o. Fiecare 
cuvânt eră spus cu ură, cu răutate, și uneori 
se coboră chiar să-i spună: 

„Netrebnicule! 

— Ei lasă, nu fi aşa“, spunea în silă ad- 
vocatul Grecu. Masca lui de bunătate în 
astfel de clipe eră foarte jalnică de privit. 
Erà și mai mic, şi mai îmbătrânit, şi în fața 
lui nu eră un strop de sânge, nici cât un 
vârf de ac. Chinul acesta abiă i se sfârși cu 
începutul lunei Mărţişor. 

(Va urmă.) 


===] 

Prietiniei. 


Cântăm cu patimă iubirea sfântă 

Ne pare că e a vieții stea, 

Dar prietiniei nici un glas nu-i cântă 
Și 'm ceasuri grele toţi fugim de ea. 
Toţi alergăm ca fiara sângerată 

Cu truda noastră la acel izvor, 

Căci prietinia nu cere răsplată 

E soarele târziu al tuturor... 

N'o vezi şi tu, pășind cu 'nfiorare 
Prin viscolirea crudă de zăpezi, 

Spre locul unde luminează zare 
Dintr'o căscioară pusă "ntre livezi? — 


Cântarea mea, tu-mi ești mântuitoare 

Dar pe pământ pe ea o am de scut; 

Avântă-te căci mi-ai rămas datoare 

Atâtea ceasuri sfinte din trecut. 

De câteori nu ţi-am rostit rugarea, 

De-atâtea ori mi-ai fost răspuns încet — 

„Necredincioșilor e 'nchisă zarea“. — 

Dar astăzi mă vei ascultă căci cred! 

Sufletul meu cuvinte multe mare 

Dar ochii mei au lacrimi câte-i vrea, 

Adă de sus ca binecuvântare 

Barem un strop din nemurirea ta. 
Maria Cunţan. 


=] 


Cronici. 


Literatură. 


Despre Georges Courteline. 


Zilele trecute, în fața unei judecătorii din Paris, un 
domn ca de vreo cincizeci de ani, bine îmbrăcat și al 
cărui chip de trubadur medieval eră luminat de niște 
ochi strălucitori, dar cam trişti, cerea Companiei de 
trăsuri-automobile o despăgubire bănească, pentru 
daunele materiale pricinuite de un accident de taxi- 
auto a! cărui chauffeur fusese într'o stare manifestă 
de ebrietate. Păgubașul se exprimă cu simplicitate și 
bonomie; aveă aerui unui cetățean pașnic, dornic de 
a pune capăt cât mai curând plictisitoarelor lui de- 
mersuri. Dar judecătorul îi sorbeă cuvintele şi publicul 
din sală îi şopteă numele cu admiraţiune, și în ochi, 
cu o scânteie de voe bună. Căci paşnicul cetăţean nu 
eră altul decât Georges Courteline, unul dintre scrii- 
torii cei mai populari ai Franţei şi, fără îndoială, unul 
din artiştii cei mai perfecţi ai generaţiei lui. 

Îmi inchipuesc că atunci când s'a născut Courteline, 
ursitoarele lui vor fi rostit cam următoarele vorbe: 
„Vei fi un scriitor mare, şi vei mai fi un scriitor de 
cea mai curată vază franceză. Rabelais îţi va împru- 
mută din verva lui îndrăzneață, Molière din puterea 
comică și din filozofia lui instinctivă, Balzac din fan- 
tazia lui creatoare, iar dela Flaubert vei învăţă con- 
cizia neîntrecută a stilului său“. Astfel vor fi grăit 
ursitoarele şi din acest amestec de calităţi rare s'a 
plămădit preţiosul talent al lui Courteline, aşa cum 
îl cunoaştem în ziua de azi. 

A fost o adevărată mişcare în public când răpo- 
satul Catule Mendes a descoperit Franţei pe Georges 
Courteline, pe care n'a esitat să-l numească un Mo- 
lière modern. Şi Catulle Mendès nu s'a înșelat. Faima 
mereu crescândă a autorului lui Boubouroche a 


ajuns astăzi la o celebritate pe care nimic nu ar pu- 
teă-o clătină. Niciodată poate naţiunei franceze, aşa 
de bogată în autori comici, nu i-a fost dat să pro- 
ducă un talent comic, care să-l întreacă pe acela al 
lui Courteline în stârnirea ilarităţii. Lumina pe care 
el ştie s'o reverse asupra prostiei oamenilor şi a ri- 
dicolului lucrurilor este vie şi necruțătoare. De am fi 
singuri în tăcerea odăii sau în mijlocul oamenilor, în- 
trun vagon de metropolitan ori pe terasa unei cafe- 
nele, ajunge ca să cetim o pagină de Courteline pentru 
a isbucni în hohote de râs copilăresc. Cutare situaţie, 
cutare replică ne obsedează apoi săptămâni și de 
câteori ni le amintim, râdem de ne lăcrimează ochii. 
Atât de spontan este geniul comic al acestui admi- 
rabil scriitor. 

Spontaneitatea aceasta însă, nu-l împiedecă pe Cour- 
teline de a fi şi un stilist din cei mai desăvârșiţi. 
Cercetaţi cu băgare de seamă fraza lui impecabilă și 
sobră, talentul său de compoziţie, limba fină şi vigu- 
roasă în care scrie. Cunosc schiţe de el cari vor ră- 
mâneă întotdeauna nişte modele de vervă comică, 
de stil, de observaţiune profundă şi pitorească. Este 
firesc ca oamenii superficiali să nu-l iubească pe 
Courteline decât pentru râsul pe care-l stârneşte în 
ei; cetitorii însă mai familiari cu arta, găsesc în el 
mai mult decât atâta. Acestora Courteline le face im- 
presia unui spirit adânc şi generos, a unui creator de 
tipuri de mâna întâi, a unui scriitor care, ca şi Mo- 
lière, își ascunde mila în dosul unor batjocuri ascu- 
tite. De pătrunderea lui psihologică nici nu mai vorbesc; 
de multeori rămâi stupefiat de uimitoarea concordanţă 
ce există între temperamentul, cuvintele şi gesturile 
eroilor săi. Închipuiţi-vă extraordinarul talent al d-lui 
Carageale împins și mai departe, dacă e cu putinţă, 
și veți aveă o idee de talentul lui Courteline. Trebuie 
să adaug însă, că scriitorul român a ştiut să evite 

frazele cam prea rabeleziane ale autorului francez. 
Dar aceasta e o chestiune de temperament naţional, 
ca să-l numesc astfel, și Courteline posedă în abun- 
denţă cutezătorul spirit galic al neamului din care 
se trage. 

Activitatea literară a lui Georges Courteline e în- 
chegată până azi în vreo cincisprezece volume și în 
toate cărțile lui nu găseşti o frază care să prezinte 
cea mai uşoară negligenţă de stil. Courteline a scris 
schiţe, nuvele, piese de teatru și două romane. În 
schiţele lui cari conţin râsul întocmai după cum floarea 
de mac conţine somnul, ne face să privim până în 
adâncurile lui, ridicolul anumitor situaţiunii omeneşti 
din toate clasele sociale ale Franţei contimporane. E 
uimitor cum acest scriitor a ştiut, în câte șase sau 
șapte pagini de text, să creeze tipuri aproape com- 
plecte, pe cari publicul francez le citează după cum 
ar cità pe eroii glorioși ai marilor scriitori. La Brige, 
bunăoară, este numit ori de câte ori simţi nevoia să 
ironizezi vreo interpretare caraghioasă a textului le- 
gilor; Sigismund e tânărul răsfăţat de mama sa și 
tratat ca un copil chiar în ajunul căsătoriei sale; vi- 
damul de Prontopsto e o caricatură admirabilă a eroilor 
din literatura romantică, cu zângănit de săbii şi eva- 
ziuni din închisorile feudale; Toto este copilu! farsor, 
pe care-l întâlnim în fiecare zi, și aşa mai departe. 
Nu e rar însă să găsești în schiţele lui Courteline pa- 
gini, cari după râsul pe care-l stârnesc în noi, să ne 
facă să plângem asupra durerilor vieţii. Amintesc una 
singură din sumedenia pe care am cetit-o. Este în- 
titulată La cinquantaine, după o poezie faimoasă 
a lui Victor Hugo. Scriitorul ne înfăţişează doi cân- 
tăreţi ambulanți, cum întâlnim așa de des la Paris, 
cântând sub ferestrele caselor, doi bătrâni, bărbatul 
şi nevasta, amândoi în sdrenţe, slăbiți de mizerie, îm- 
bibaţi de alcool. Aceşti cerșitori cântă pe stradă o 
romanţă, ale cărei cuvinte sunt scrise de Victor Hugo. 
Dar în răstimpul cât ţine reirenul, pe care-l tremură 
numai pe coardele ghitarei fără să-l însoțească și din 
gură, ei urmează o ceartă începută mai dinainte, și 
se batjocoresc şi se înjură cu atâta pitoresc, furia lor 
e atât de comică, situaţia lor aşa de grotească — căci 
se înjură cu băgare de seamă ca să nu-i vadă sau 
audă, burghezii dela ferestrele caselor în faţa căreia 
s'au oprit — încât cetitorul nu-și poate stăpâni un 
râs nebun. Apoi, vagabonzii noștri își urmează con- 
certul, şi e un contrast aproape emoţionat între gran- 
dioasele cuvinte ale lui Victor Hugo pe cari le cântă 
şi între batjocurile cu cari se gratitică în intervalul re- 
frenuiui; un amestec de sublim și de trivial cum in- 
tâlnim așa des în vieaţă şi în piesele lui Shakespeare... 
După cetirea acestei schițe, ne dăm deodată seamă 
de profunzimea lui Courteline. Ce a fost scena pe care 
ni-a înfăţişat-o el, dacă nu o existență omenească din 
cele mai triste? Căci simţim că vieaţa întreagă a 
acestor nenorociţi nu e decât un șir monoton de ac- 
țiuni josnice, veşnic aceleași: ei cerşesc, se înjură şi 
beau. Gândul nostru îi urmărește pe străzile mahala- 
lelor parisiane, în tavernele infecte unde poporesc în 
locuința și mai infectă în care locuesc. Da, vedem că 


. 


toată tristeţea ei, existenţa acestor sărmani, declasaţi. 
Și ne spunem că ei nu sunt singurii in această lume! 

Ca să vorbim de piesele lui Courteline, ne-ar ajunge 
să amintim, că el este autorul comediei molieriane. 
Conversiunea lui Alcest, piesă care e o conti- 
nuare a Misantropului și în care Courteline a 
reuşit să se apropie în mod surprinzător de perfec- 
țiunea marelui său model. Într'adevăr versurile, spi- 
ritul clasic, filozofia pesimistă din Conversiunea 
lui Alcest sunt o demnă urmare a nemuritoarei 
piese a lui Molière. Dar să nu uităm că Courteline 
este şi creatorul lui Boubouroche, şi în Franţa se 
spune astăzi Boubouroche întocmai după cum Sar 
spune Tartuffe ori Harpagon. Eroul lui Georges 
Courteline, pe care a ştiut să-l înalțe până la tip, este 
omul voinic și sănătos, bun, blând și timid, candid în 
naivitatea sa, care nu e tocmai prostie, dar care se 
prelungeşte până la o încredere nătângă în femeia pe 
care o iubeşte şi care-l inşeală cu o admirabilă na- 
turaleţă. Un mușteriu al cafenelei pe care o frecven- 
tează Boubouroche ia asupră-și, „în numele solidari- 
tăţii pe care şi-o datoresc bărbaţii între dânşii spre 
a puteă luptă în contra coalizatei perversităţi fe- 
meieşti“, să-i descopere lui Boubouroche că amanta 
lui îl înşeală. Și întradevăr, eroul nostru surprinde 
ascuns într'un dulap, în casa femeii pe care o iubește, 
pe un tânăr necunoscut. Aci, o scenă neîntrecută, care 
e celebră printre Francezi. Femeia reuşeşte să-l con- 
vingă pe Boubouroche că e curată ca o rază de soare 
şi că el e un mizerabil fiindcă o bănueşte. „Vezi, cum 
sunteţi voi bărbaţii, îi zice ea. Nu ai incredere în 
mine, care ţi-am dat atâtea dovezi de iubire, pe care 
mă cunoşti de atâţia ani. Şi pentruce?... fiindcă dai 
de un om închis intrun dulap,... şi pe care nici nu-l 

cunoşti măcar“. În faţa acestei logice de fier, uriașul 
Boubouroche îşi pleacă umilit capul; şi zâmbetul lui 
de copil încrezător se naşte iar în jurul gurei crește, 
se întinde peste toată fața. Și cine primeşte la urmă 
lovituri de picior undeva? Străinul din cafenea, care 
a „calomniat-o“ pe Adela lui“. Fără îndoială că pare 
neinsemnată și scacă piesa, aşa cum am povestit-o 
cu. Dar ascultaţi-o, cetiţi-o, desfătaţi-vă in verva dia- 
bolică a lui Courteline, adânciţi-i cu atenţiune tipul: 
veţi găsi că Boubouroche e unul din acei oameni că- 
rora natura le-a dat o timiditate bonomă şi o simpli- 
citate de mijloace intelectuale care-l împiedecă de a 
se luptă cu întortochiata perversitate femeiască. Dar, 
Boubouroche nu e un prost, el nu se păcăleşte pe 
deaintregul, el ştie în fond, că Adela l-a înşelat, dar 
preferă să cheme în ajutorui său o iluziune extremă, 
voinţa de a fi fericit, închizând ochii ca să nu vadă 
răul pe care se fereşte de a-l adânci. Și nu voeşte 
să-i adâncească, fiindcă instinctul îi spune, că ope- 
raţiunea aceasta i-ar sdrobi fericirea. lar bătaia straş- 
nică pe care o mânâncă la sfârșitul piesei, „calom- 
niatorul“ Adelei, e un simbol transparent pe care ni-l 
dă bunul și indulgentul Courteline, simbol care ne 
sfătuește să indepărtăm din calea noastră pe acele 
fiinţe cari, sub pretext de-a restabili adevărul, nu fac 
în vieaţa lor decât să dărime iluziile celorlalţi, scum- 
pele iluzii omenești! ,. 

Una din marile specialităţi a lui Courteline este şi 
descrierea vieţii de cazarmă. Într'o serie de schiţe, de 
nuvele şi un roman, el a reuşit să studieze ca nimeni 
altul, sufletul soldatului francez în furnicarul regimen- 
tului. Cu o pătrundere psihologică uimitoare, cu un 
admirabil spirit de observaţiune, autorul nostru a 
prins, a desarticulat veselia militarului francez, veselie 
care e pentru el un mijloc de a-și potoli dorul de 
orașul, de satul, de casa unde a trăit. Izolarea indi- 
viduală, în mijlocul mulţimii, ne împinge la o comu- 
niune sufletească cu străinii cari ne înconjoară şi cari 
se află în aceeaș poziție ca şi noi: ceeace se nu- 
meşte în termini curenți spiritul de camaraderie, și 
care nu e în realitate decât necesitatea sociabilităţii 
omenești. Courteline ne dovedeşte aceasta în pagini 
magistrale și ne mai arată că mijlocul de comuniune 
al soldaţilor francezi între dânşii este veselia. De aci, 
o serie de scene comice, glumeţe, burieşti, o repre- 
zentare a vieţii de cazarmă cu necazurile, cu urile, 
cu devotamentele şi mai ales cu glumele ei, care ne 
epuisează prin râsul la care ne silesc. Scriitorul francez 
nu uită să ne înfăţişeze admirabila putere de devo- 
tament care zace uneori în sufletele celor simpli, acei 
cari au trăit mai aproape de natură şi în cari rafina- 
mentele civilizaţiunei de prin orașe, mau desvoltat încă 
până la oroare egoismul firesc, Pentru aceasta, cetiţi 
Lidon&re; iar ca să aveţi idee de felul cum ne arată 
Courteline, că soldatul, cu tinereţea lui, se transformă 
la cazarmă într'un simplu copil al naturei, cu bucurii 
și cu necazuri, cu veselii şi cu tristeţi pur instructive, 
vă recomand romanul lui Trenul de 8 şi 47, pe 
care nu-l sfătuesc însă tinerelor domnişoare... 

Îmi rămâne să mai vorbesc de opera, care-mi pare 

cea mai mare lucrare a lui Georges Courteline, şi 
anume de romanul lui Messieurs les Ronds- 
de-cuir ceeace s'ar puteà traduce în româneşte cu 
Domnii slujbași. Este un fel de satiră împotriva 
funcționarismului francez, și este mai mult decât atât: 
o completare și o perfecţionare a romanului Les 
employés de Balzac. Vedeţi că am îndrăzneala să 
alătur de numele lui Courteline acest nume formi- 
dabil şi cred că nu o fac cu nechibzuinţă. Cetiţi, 
comparaţi aceste două opere și sunt sigur, că întâie- 
tatea o veţi dă contimporanului nostru. Ceva sumbru 
și misterios plutește în romanul lui Courteline: de- 
stinul impalpabil şi neînțeles, acea nedreptate ima- 
nentă pe care o constatăm aşa de des în soartea 
omenească și graţie căreia, singurul erou conştiincios 
al cărţii, nefericitul șef de birou, cade lovit de cuțitul 
nebunului Lâtondu. Acest dement sinistru şi impre- 
sionant este după mine una din creaţiunile cele mai 
shakespeariene ale vremurilor noastre. Autorul a zu- 
grăvit o epocă întreagă în divagaţiunile acestui creer 
bolnav. Lâtondu e un maniac, care îşi incarcă biroul 
cu aparate de gimnastică, care aiurează despre vechea 
Ellada şi care se urcă pe cămin, de unde, nemișcat şi 
sinistru, ţine discursuri bizare, cu conţinut umanitar, 
unei mulţimi imaginare. Se știe că curentul impresio- 
nist în artă, i-a împins pe artiştii echilibraţi în sânul 
clasicei arte grecești; se mai știe că istoria Franţei 
din ultimele decenii e impregnată de un spirit umani- 
tarist de cele mai multe ori utopic, care din fericire 
tinde să scadă în zilele noastre. Ei bine, întreaga 
această mentalitate a epocei se sbate în creerul de- 
tractat al lui Lâtondu. 

Dar de moș Soupe, ce să spun? de acest tip al 
Slujbaşului imbecil, tâmpit de patruzeci de ani de 
funcționarism și care e o desăvârșire a neuitatului 
Poiret al lui Baizac?... Şi cred că mai pot afirmă că 
intrigantul Charivan este o creaţiune admirabilă, un 
lago modern. Nu mai vorbesc de măestria cu care 
este compus și scris acest roman al lui Courteline; 
el constitue desigur una din operele principale ale 
literaturei franceze din ziua de azi. 


Cetiţi-l deci pe Georges Courteline, ca să vă daţi 
seama că nu exagerez. Fireşte, că în traducere nu-l 
veţi găsi decât foarte rar, el fiind un spirit exenţial- 
mente francez. Cei cari nu cunosc decât vag limba 
şi vieaţa franţuzească, nu-l vor gustă poate pe deaîn- 
tregul, date fiind nuanțele pitorești ale limbei franceze 
pâpulare. 

În Franţa Georges Courteline se bucură de o cele- 
britate considerabilă. Se vorbeă odată în casa lui 
Anatole France de o piesă de teatru și se vorbeă de ea 
cu elogii mari. Fiind în conversaţie cu unul din musa- 
firii maestrului, nu auzisem de ce piesă eră vorba şi nici 
de autorul ei. „De cine e scrisă această piesă?“ mam 
adresat atunci interlocutorului meu. Anatole France, 
care-mi auzise întrebarea, mi-a răspuns el însuși: 

„De marele nostru Courteline ...“ 


Paris, Adrian Corbul. 

Chestiunea naționalităților. Trebuie să constatăm 
cu părere de rău că chestiunea naționalităților din Un- 
garia până acum n'a fost studiată din punct de vedere 
științific. Atât în literatura noastră cât şi în literatura 
popoarelor conlocuitoare se găsesc numai câteva lu- 
crări, cari se ocupă din diferite puncte de vedere și 
în treacăt despre această chestiune. Nici una nu îm- 
brăţişează, însă, problema în toată complexitatea ei 
și nu încearcă a-i fixă legile sociologice. Chiar şi în 
literaturile streine sunt puţine lucrări de asemenea 
natură. Pe lângă lucrările austriecilor Karl Renner și 
Otto Bauer, cari tratează chestiunea din punct de vedere 
social-democrat, am puteă cità abiă câteva mai de 
seamă. 

Acum de curând am primit lucrarea d-lui Oscar 
lăszi, cunoscutul! sociolog maghiar, întitulată: „A 
nemzeti államok kialakulása és a nemzeti- 
ségi kérdés“ (Formarea statelor naționale și che- 
stiunea naționalităților), un volum de peste 500 de 
pagini, în care tratează chestiunea din punct de vedere 
istoric. D-1 lâszi analizează din punct de vedere so- 
ciologic desvoitarea statelor naționale, fixând factorii 
cari au determinat naşterea ideii naționale. În special 
se ocupă cu problema naționalităților în cadrele statului 
ungar, prezentând-o într'o lumină nouă, dar subordo- 
nând-o hegemoniei maghiare. 

Cartea merită să fie cetită în cercuri cât mai largi 
și mai ales de politicianii noştri. Asupra problemelor, 
cari ne interesează mai deaproape, vom reveni pe larg 
în numerile viitoare ale revistei noastre. 

% 

Filozoful Brătescu-Voinești. Se ştie că dintre 
scriitorii noştri d-l Brătescu-Voinești e unul dintre cei 
mai adânci cugetători, înzestrat cu o cultură filozofică 
vastă. Cu ocazia ultimului congres al societăţii pentru 
răspândirea ştiinţelor ce-a avut loc în Târgovişte a 
ținut o conferinţă despre teoria evoluţiei, cucerind 
admiraţia tuturor oamenilor pricepători prin limpe- 
zimea și substanţialitatea expunerii. În ultimul număr 
al „Vieţei Româneşti“ publică o scrisoare, în care se 
ocupă de problema kantiană a cunoașterii în 
sine a lucrurilor şi ajunge la unele concluziuni mate- 
rialiste în ce priveşte actul cunoaşterii. Aceste con- 
cluziuni merită să fie reţinute şi în revista noastră. 

m... „dacă pentruca cunoştinţa să fie valabilă, e ne- 
voie ca ceeace se petrece în mine, să fie identic cu 
ce se petrece afară de mine — în actul de cunoa- 
ştere această condiţie e împlinită. O substanţă care 
se mişcă e lucrul din afară de mine, o substanţă în 
mişcare e mediu! dintre mine și el, o substanţă în 
mișcare e creerul meu, care simte aceste mişcări. 
Identitatea, între ce se petrece în afară de noi și 
înăuntrul nostru, e și mai complectă, decât la prima 
vedere. 

Precum aburi, ghiaţă, apă, sunt ipostaze deosebite 
ale aceleiași substanţe, — precum de sigur hidrogen şi 
oxigen sunt ipostaze deosebite aie aceleiași substanţe, 


tot așa, această coală de hârtie pe care scriu, por- 
țiunea de aer ce desparte şi unește in acelaş timp 
ochii mei de dânsa, creierul meu sunt ipostaze deose- 
bite ale aceleiaşi substanţe. Și tot așa, energia mole- 
culară a hârtiei, vibraţiile pe cari existenţa ei le 
pricinueşte aerului dintre mine și ea, perturbările 
nervilor mei optici, operaţia himică ce se petrece în 
creierul meu, conştiinţa mea in fine, sunt aceeaş 
energie în ipostaze deosebite. Deci cunoaşterea mea 
e valabilă: ceeace se petrece in mine e identic cu 
ce se petrece în afară de mine. 

Și e nu numai identic, e şi egal. 

În minunile săvârșite de om: telefon şi fonograf, 
numai o mică parte din energia vorbirii, sau cântării 
intră în firul de sârmă, sau în cornul gramofonului, 
o copie extrem de redusă. Dar o altă energie slujeşte 
de lupă, pentru readucerea acestei copii la proporţiile 
originalului. În cazul telefonului energia bateriei elec- 
trice, — în cazul gramofonului energia pe care am 
cheltuit-o pentru a face ca placa să se invârtească. 

Aşa şi în actul cunoaşterii noastre. O copie extrem 
de mică a lucrurilor primim în noi. Lupa care readuce 
această copie la proporţia exactă a originalului e 
energia acestei miraculoase baterii care se chiamă 
creierul nostru. O! miraculos apetit al cunoaşterii, 
care mare nevoe de consumarea obiectului de cuno- 
scut... Ce splendidă întocmire de lucruri! 

Nu, simţurile nu ne înşală. În creierul nostru toate 
vibraţiile, toate perturbările moleculare ale nervilor 
noștri, se reprefac exact în realitatea externă care 
le-a pricinuit-o“. 

Aceste mărturisiri filozofice aie unui scriitor sunt 
preţioase, căci ni-l prezintă ca pe-un cugetător serios 
şi cetitor sârguincios, în curent cu ultimele teorii 
energetice aplicate la psihologie. 

2 

Votul universal. Ungurii au un profet politic, care 
se numeşte Méray — Horváth Károly. Profeţia lui — 
după cum ne spune singur — nu se întemeiază pe vi- 
ziuni sau pe intuiţii geniale, ci pe ştiinţă, pe știința 
politică. El crede că și politica e o ştiinţă, care își 
are legile ei fizice. Într'o serie de studii încearcă să 
şi dovedească această afirmaţie nouă numai pentru 
țara în care trăim. Întemeiat pe convingerile lui știin- 
țifice, încă pe vremea guvernului Széll a riscat să facă 
prognoza viitorului, prevăzând întreaga criză politică 
a celor zece ani din urmă. Încă în 1903 spuneă că 
conflictul dintre Ungaria şi Austria se va începe pe 
chestiuni economice, cari vor cădeă în planul a! doilea, 
luându-le iocul chestiunile militare. Aceste chestiuni vor 
înăspri raportul dintre coroană şi parlamentul ungar, 
vor slăbi puterea de activitate a acestuia, fără ca să 
poată rezoivă, însă, nici una dintre cele două chestiuni. 
lar slăbirea funcţiunii parlamentare va impune o rege- 
nerare a lui prin reforma electorală a votului universal, 
care va fi chemat a aduce în parlament forțe noi, 
capabile de o muncă productivă. Votul universal astfel 
va precedă atât independenţa economică cât şi inde- 
pendenţa puterii armate, pe cari Ungurii le visează de 
atâta vreme. Mâray-Horvâth spuneă chiar mai mult: 

că votul universal va trebui să fie prima acţiune po- 
litică, fără de care intreaga politică a Ungariei nu va 
putea face nici un pas inainte. 

Deşi n'avem o deosebită admiraţie pentru profeţii 
fie cle chiar şi ştiinţifice, totuş de astădală merită re- 
marcate întrucât s'au adeverit. Astăzi întradevăr vii- 
toarea activitate a parlamentului uugar atârnă dela 
votul universal. Oricâte sforțări va face oligarchia 
feudală el nu se mai poate amână. Vor incercă să-și 
pună, însă, in cumpănă toată puterea lor peniru a in- 
fluințà pe ministrul Lukács să le asigure domnia (pe 
care ei o numesc hegemonia maghiarismului) prin re- 
stricţiuni antidemocratice. Și munca nu le va fi tocmai 
grea, fiindcă Lukács nu e un aderent convins al vo- 
tului universal. El privește chestiunea ca o problemă 
tactică pentru rezolvarea crizei. Aşa se explică târ- 
guelile şi pactările cu partidele din parlament. 

O caracterizare nimerită a lui Lukâcs o face tot 
Meray-Horvâth in unul din aritcolele sale politice: „O 
tidvă armenească serioasă, pozitivă, cuminte, foarte 
circumspectă, lipsită de insufleţire și de iluzii. O figură 
admirabi! concepută din punct de vedere tactic, care 
e in stare să înoade orice fire încurcate. Toate calităţile 
îl ajută la asta. Se apucă de lucru liniștit și cu sânge 
rece. Pătrunde în sufletul oamenilor, dar fără divinaţie, 
ajutat numai de cuminţenie. Pătrunde situaţiile, dar 
fără însutleţire, căci e lipsit de acea insufleţire, care 
răpeşte pe oameni și cari crează situaţiile. Cuminţenia 
lui e în clar că ceeace trebuie să facă e votul uni- 
versal. Vede că acesta e necesar şi îşi dă seama de 
toţi factorii cari îl reclamă. La Viena îl vreau, în ţară 
are teren, de aceea se poate realiză. Și ca un om po- 

litic cuminte şi calm se angajează să-l facă. 

” Dar e departe de a se insufleţi pentru el. Pentru 
dânsul e pur şi simplu un lucru, care trebuie făcut. 
E o chestiune politică de rezolvat, după cum altă- 
dată a mai rezolvat şi altele. E un punct de program. 
E un proiect de lege care trebuie făcut. Deaceea trebuie 
să angajeze toţi factorii din parlament, ca succesul 
proiectului să fie asigurat. Nu uită de nici un moment 
omenesc în vederea acestui scop. Un singur lucru îi 
lipseşte: înțelegerea superioară că e vorba despre un 
curent puternic, care înseamnă o schimbare epocală, 
istorică și care e mai tare decât nimicinicia ome- 
nească, căci învinge toate greutăţile ce i se pun în cale; 
înţelegerea superioară că aici nu e vorba despre o 
politică parlamentară ci de crearea unei epoci noi, 
care va dărâmă toate puterile învechite. Fiind lipsit 
de această înţelegere superioară, e firesc să fie lipsit 
și de însufleţire. lar fără de asta votul universal e 
numai hârtie, pe care trebuie să scrie cu precauţiune 
paragrafi“. 

Găsim că aceste caracterizări sunt foarte nimerite 
și astăzi, deși ele au fost făcute înainte cu doi ani. 
Putem deci fi pregătiţi la proiectul de lege pentru 
votul universal, pe care ni-l va prezentă Lukâcs. Putem 
să fim siguri însă, şi despre aceea că literile moarte 
ale legii vor fi şterse nu peste mult de vieaţa po- 


LUCEAFĂRUL 


Nrul 17, 1912. 


porului, în a cărui suflet se trezeşte tot mai mult con- 
ştiinţa drepturilor ce i le hărăzeşte munca. 
z 

Necuviințe... Nu putem numi! altfel! procedeele 
întrebuințate de baba noastră politică „Gazeta Tran- 
silvaniei“, care se pare că sufere ingrijitor de mania 
clevetirilor. De curând a publicat o somaţie cu litere 
grase la adresa d-lui Dr. lon Mihu, în cari îl provocà 
să răspundă dacă a avut întrevederi tainice cu „tră- 
dătorii“ Eugen Brote și Vasile Mangra in casa nota- 
rului din Vinerea. D-l Mihu s'a şi grăbit cu răspunsul 
și a desminţit informaţiile venerabilei babe. Şi ştiţi 
ce-a făcut „Gazeta“? A luat la cunoștință desmințirea 
d-lui Mihu şi a tăcut. Noi credem că asemenea pro- 
cedee sunt inadmisibile, fiindcă ele sunt deadreptul 
demoralizătoare. Când ştii că un om e integru, că e 
ireproşabil din punct de vedere al caracterului, nu e 
permis să dai crezământ oricărui zvon şi să te im- 
provizezi în detectiv naţional, cerându-i socoteala în 
public. Când publici o asemenea somaţie înseamnă că 
ai ştiri pozitive, cari nu pot fi desminţite. Şi somaţia 
nu poate aveă decât un singur înțeles: să dai prilej 
vinovatului să se explice. Ceeace face „Gazeta“ sunt 
simple clevetiri inconștiente, cari, ca să nu se mai 
repete, trebuiesc condamnate fără cruțare. 

În alt număr, la ştirile zilei, numeşte escroci pe doi 
domni, cari au fost pe-aici pe la noi ca să adune ma- 
terial pentru „Anuarul pressei și al lumii politice“, iar 
în acelaş loc publică o declaraţie a directorului anua- 
rului că numiții domni sunt singurii autorizaţi a adună 
material pentru Anuar şi că sunt provăzuţi cu procuri 
în regulă, vizate de autoritățile din Țară. Ce-ar zice 
d-nii dela „Gazetă“, dacă oamenii lor ar fi întâmpinați 
tot aşa în pressa din România, când se duc să facă 
abonamente? 

Ca o urmare la consecvența „Gazetei“ de care 
ne-am ocupat întrun număr trecut, atragem atenţiunea 
cetitorilor că în Nr. 77 vorbeşte iarăş despre Auto- 
nomia Ardealului. Se pare că Nr. 7 e ghinion pentru 
biata redacţie. % 


Centenarul nașterii lui Barițiu. Am anunţat în- 
trun număr trecut că centenarul naşterii lui Barițiu 
eră să se serbeze prin desvălirea bustului său la 
Sibiiu. Sculptorul Oscar Spaethe, care pregăteşte un 
monument în loc de bust, nu poate termină lucrarea 
până în Maiu. Așa că serbările împreunate cu desvă- 
lirea acestuia s'au amânat până la toamnă. Data de 
12 Maiu v. se va serbă, însă, prin conferinţe. In Sibiiu 
se va sluji Sâmbătă, în preajma Rusaliilor, un parastas 
în biserica gr.-cat., la care va luă parte întreg comitetul 
central al „Asociaţiunii“, iar în ziua de Rusalii poetul 
Goga va ţineă o conferinţă despre importanţa pressei 
și despre întemeietor ei ulla noi. Despărțământul Cluj 
al Asociaţiunii va aranjă în aceeaş zi serbări în Jucul 
de jos, comuna de naştere a lui Gheorghe Barițiu, 
la care va luă parte și vicepreşedintele Asociaţiunii 
Dr. Vasile Suciu. Serbări se vor mai ţineă la Brașov, 
Blaj etc. 


TIPARUL LUI W. KRAFFT ÎN SIBUU, 


www.dacoromanica.ro 


